Приложение № 3 към чл. 26

|  |  |
| --- | --- |
| **КОНСУЛТАЦИОНЕН ДОКУМЕНТ** | |
| **1. ОСНОВНА ИНФОРМАЦИЯ ЗА КОНСУЛТАЦИЯТА** | |
| 1.1. | **Въведение:**  Министерството на регионалното развитие и благоустройството организира обществена консултация по предложение за изготвяне на проект на нов закон за ВиК отрасъла с работно заглавие Закон за водоснабдяването и канализацията.  Към настоящия момент нормативната уредба, касаеща ВиК отрасъла, е уредена главно със Закона за водите и Закона за регулиране на водоснабдителните и канализационни услуги и техните подзаконови нормативни актове.  Изготвянето на нов Закон за ВиК отрасъла е в изпълнение на Стратегия за развитие и управление на водоснабдяването и канализацията в Република България 2014 - 2023 г., одобрена с Решение на Министерския съвет № 269 от 07.05.2014 г. на основание чл. 10а, ал. 2 от Закона за водите и която идентифицира в т. 5.1 изготвянето на нов и изчерпателен закон за водоснабдяване и канализация като дългосрочно решение за изпълнение на стратегията. Проектът на Закона за водоснабдяването и канализацията следва да обедини и осъвремени съществуващата нормативната уредба, така че регулацията във ВиК отрасъла да отговаря на условията на страната. Новите текстове следва да уредят политиката за развитие на отрасъл ВиК; обществените отношения и принципите на управление при предоставяне на ВиК услугите, както и правомощията на държавните органи за регулирането и контрола; собствеността на ВиК системите и съоръженията, дейностите и отговорностите на собствениците на публична ВиК инфраструктура и на ВиК операторите при управлението и развитието ѝ; създаване на условия за устойчиво планиране на ВиК системите и свързаните с това изисквания при проектирането и изграждането им; уреждането на вещните права при изграждането и техническата експлоатация на ВиК системи и съоръжения; отговорностите на собствениците на публична ВиК инфраструктура и на ВиК операторите при техническата експлоатация на същата; създаване на условия за повишаване качеството и ефективността на ВиК услугите при социално поносима цена; създаването на условия за подобряване на управлението и ефективността на ВиК операторите, вкл. повишаване на капацитета им, пълно покритие на допустимите разходи за предоставяне на услугите и прилагане на принципа замърсителят плаща, създаване и поддържане на необходима информация за техническото състояние на инфраструктурата, включваща характерни параметри на елементите ѝ.  Обединяването на законовите и подзаконовите нормативни разпоредби в един закон, както и актуализирането на нормативната уредба ще уреди обществените отношения в отрасъл ВиК като създаде условия за осигуряване на баланс на интересите и устойчиво развитие. |
| 1.2. | **Цели на консултацията:**  Обществената консултация се организира, като се канят всички заинтересовани физически и юридически лица да дадат/отправят предложения и коментари за изготвяне на проекта на Закон за водоснабдяването и канализацията. Проектът следва да даде законодателен израз на посочените в т. 1.1. насоки, като отговаря на принципите и целите заложени в Националната стратегия за управление и развитие на водния сектор, одобрена с решение на Народното събрание (Обн. ДВ. бр. 96 от 6 Декември 2012 г., обн. ДВ. бр. 97 от 7 Декември 2012 г.) и в Стратегията за развитие и управление на водоснабдяването и канализацията в Република България 2014 - 2023 г., одобрена с Решение на Министерския съвет № 269 от 7 май 2014 г.  Предложението на проект на Закон за водоснабдяване и канализация има за цел да се постигне финансово, технически и екологично устойчив ВиК отрасъл, който предоставя ВиК услуги с високо качество на социално поносими за потребителите цени. |
| 1.3. | **Консултационен процес:**  Обществената консултация се открива за 30 дни като стартира на 25 януари 2018 г. Консултационният документ и структурата на проекта на Закона за водоснабдяването и канализацията ще бъдат публикувани на Портала за обществени консултации [www.strategy.bg](http://www.strategy.bg) и интернет страницата на МРРБ [www.mrrb.government.bg](http://www.mrrb.government.bg).  Всички заинтересовани страни ще могат да направят коментари и предложения по следните начини:  **Ел.поща:** [zvik@mrrb.government.bg](mailto:zvik@mrrb.government.bg);  **Официален път:** гр.София, ПК 1202, ул. „Св. Св. Кирил и Методий“ № 17-19. Писмата следва да се адресират до министъра на регионалното развитие и благоустройството.  В хода на консултациите се предвижда представяне на предложението в рамките на консултативни съвети към министъра на регионалното развитие и благоустройството при следния график:   * Съвет за устойчиво развитие на ВиК отрасъла – 1-ва седмица на месец февруари 2018 г. * Консултативен съвет в областта на проектирането, строителството, инвестиционния процес, жилищната политика, енергийната ефективност, регионалното развитие и стратегическото планиране към министъра на регионалното развитие и благоустройството – 2-ра седмица на месец февруари 2018 г. * Тристранен съвет – 13 февруари 2018 г. * Обществен съвет – 2-ра седмица на месец февруари 2018 г.   В допълнение, в периода 01 – 20 февруари 2018 г., се предвижда провеждането на срещи със следните заинтересовани страни, като информация за графика на провеждането им ще бъде публикуван на страницата на МРРБ: общини, областни администрации, ВиК оператори, потребителски организации и др.  **Обратна връзка:** След приключване на обществените консултации всички предложения (получени по всички канали) ще бъдат обобщени в справката за отразяване на предложенията, която ще бъде публикувана на Портала за обществени консултации. |
| 1.4. | **Релевантни документи и нормативни актове:**   * Закон за водите; * Наредба № 1 от 10 октомври 2007 г. за проучване, ползване и опазване на подземните води; * Наредба № 1 от 11 април 2011 г. за мониторинг на водите; * Наредба № 2 от 8 юни 2011 г. за издаване на разрешителни за заустване на отпадъчни води във водни обекти и определяне на индивидуалните емисионни ограничения на точкови източници на замърсяване; * Наредба № 3 от 16 октомври 2000 г. за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди; * Наредба № 7 от 14 ноември 2000 г. за условията и реда за заустване на производствени отпадъчни води в канализационните системи на населените места; * Наредба № 9 от 16 март 2001 г. за качеството на водата, предназначена за питейно-битови цели; * Наредба № 12 от 18 юни 2002 г. за качествените изисквания към повърхностни води, предназначени за питейно-битово водоснабдяване; * Наредба за ползването на повърхностните води; * Наредба за изискванията и критериите за ВиК операторите и квалификацията на персонала им. * Закон за регулиране на водоснабдителните и канализационните услуги; * Наредба за регулиране на качеството на водоснабдителните и канализационните услуги; * Наредба за регулиране на цените на водоснабдителните и канализационните услуги. * Закон за устройство на територията; * Наредба № 4 от 14 септември 2004 г. за условията и реда за присъединяване на потребителите и за ползване на водоснабдителните и канализационните системи; * Наредба № 2 от 2005 г. за проектиране, изграждане и експлоатация на водоснабдителни системи; * Наредба № РД-02-20-8 от 2013 г. за проектиране, изграждане и експлоатация на канализационни системи. * Закон за концесиите; * Закон за държавната собственост; * Закон за общинската собственост; * Закон за местното самоуправление и местната администрация; * Закон за енергетиката. |
| **2. ОПИСАНИЕ НА ПРЕДЛОЖЕНИЕТО**  Изготвяне на проект на Закон за водоснабдяването и канализацията.  Проектът на Закон за водоснабдяването и канализацията има за цел уреждане на взаимоотношенията в отрасъл ВиК, включително определяне политиката за развитие и регламентиране на основните принципи и логическата връзка на процесите в отрасъла.  Основни положения на проекта на закона дефинират собствеността на ВиК инфраструктурата и определят функциите на асоциациите по ВиК и собствениците на публичната ВиК инфраструктура, както и техните задължения за постигане на съответствие с изискванията на националното и европейското законодателство в областта на питейните води, отвеждането и пречистването на отпадъчните води. В настоящия проект на закона се урежда стопанисването, поддържането и експлоатацията на ВиК системите и съоръженията и предоставянето на ВиК услугите, като се дефинират права и задължения на потребителите им. Регламентира се редът за планиране на развитието, за изграждане и за управление на водоснабдителните и канализационните системи, включително, но не само стимулиране на окрупняването, разработване и актуализиране на регионални генерални планове, възникване и учредяване на сервитути и упражняване на правата, произтичащи от тях, разработване, попълване и ползване на подземен кадастър и др. В проекта на закона е предвидено създаване на специализиран регулатор с цел намаляване на регулаторната тежест. В допълнителните разпоредби на проекта на закона са прецизирани правни дефиниции на основни термини и са премахнати понятия водещи до неяснота и затрудняващи тяхното тълкуване в съществуващата към момента правна уредба.  С обединяването и осъвременяването на нормативната уредба се отстраняват съществуващи несъответствия, противоречиви изисквания, подобрява се синхронът между участниците в процесите, облекчава се администрирането и регулаторната тежест. Ясното регламентиране на права, задължения и отговорности, подобрява взаимоотношенията, внася прозрачност и предвидимост в отрасъла и създава добри предпоставки за постигане на стратегическите цели:   * ВиК отрасълът отговаря на националните/европейските изисквания; * ВиК отрасълът е екологосъобразен, финансово и технически жизнеспособен; * Цените на ВиК услугите са финансово обосновани и социално поносими за потребителите; * Качеството на услугите и ефикасността на ВиК операторите съответстват на добрите европейски практики. | |
| **3. ВЪПРОСИ ЗА ОБСЪЖДАНЕ**  В1: Предложение за наименование на закона;  В2.: Предложения и становища по предложената структура на Закон за водоснабдяването и канализацията;  В3: Предложения за дефиниции и термини в закона;  В4.: Предложение за управление на ВиК системите и съоръженията след приключване/ изтичане на действащите към момента договори за стопанисване, поддържане и експлоатация на ВиК системите и съоръженията и предоставяне на ВиК услуги.  В5: Предложение относно промени в границите на обособените територии или в броя на ВиК операторите.  В6: Предложения относно начина на управление на активите публична собственост (ВиК мрежи и съоръжения), вкл. промени във функциите и работата на Асоциациите по ВиК.  В7: Предложения за механизми за финансиране на необходимите инвестиции за постигане на съответствие и устойчивост на ВиК отрасъла, вкл. предложения за солидарност, социално поносими цени и т.н.  В8: Предложения относно създаване на условия за устойчиво планиране на ВиК системите;  В9: Предложения за отговорности на собствениците на ВиК инфраструктурата и на ВиК операторите при техническата ѝ експлоатация;  В10: Предложения за повишаване на качеството на ВиК услугите и ефикасността на ВиК операторите;  В11: Предложения за начини за подпомагане на формиране на устойчиви политики за ВиК отрасъла от браншови организации и организации на потребителите;  В12: Предложения за намаляване на регулаторната тежест;  B13: Предложения за ролята на ВиК операторите при разпределянето на консумацията между собствениците в сгради етажна собственост и механизми за това разпределение;  B14: Предложения за стимули за окрупняване;  В15: Предложения за механизми за насърчаване на добросъвестно и целесъобразно потребителско поведение;  В16: Предложения относно необходимостта за издаване на нов закон или ЗИД;  В17: Предложения за допълнителни въпроси, които следва да намерят решения в бъдещия Закон за водоснабдяването и канализацията. | |
| **4. ДОКУМЕНТИ, СЪПЪТСТВАЩИ КОНСУЛТАЦИЯТА**  - Проект на структура на Закон за водоснабдяването и канализацията;  - Проект на механизъм за гарантиране на защитата на уязвимите потребители и/или ползватели на ВиК услугите. | |